Protesterne mod den globale finanssektor startede i New York i børsgaden Wall Street og bevæger sig nu mod Europa.

Også i Danmark er folk klar til at gå på gaden for at demonstrere mod storbankers grådighed og kapitalismen i det hele taget.

En dansk bevægelse, der kalder sig Occupy Denmark, opfordrer på Facebook folk til at demonstrere lørdag klokken 15 til 18 på Rådhuspladsen i København.

Det sker i solidaritet med lignende demonstrationer verden over.

Indtil nu har 175 mennesker meldt sig til demonstrationen. I London har over 3500 mennesker meldt sig til en lignende demonstration lørdag.

Enhedslistens finans- og erhvervsordfører, Frank Aaen, siger, at han er klar til at støtte og hjælpe en dansk græsrodsbevægelse, der gør oprør mod finanssektoren.

- Jeg stiller straks med min støtte. Jeg vil også gerne hjælpe med at pege på nogle af problemerne, siger Frank Aaen.

- Det er jo grotesk, at mens vi har hjulpet bankerne med milliardgarantier, og de samtidig før lov at låne til en lav rente i Nationalbanken, så bliver tusindvis af danskere fyret og straffet med højere renter, siger han.

"Occupy Wall Street"-bevægelsen begyndte på finansgaden i New York den 17. september og er vokset fra at være en gruppe på et par hundreder til at være en massiv protest med tusindvis af deltagere.

Protesterne startede som et bredt oprør mod kapitalisme, arbejdsløshed, banker, korrupte politikere og grådighed, men efterhånden har bevægelsen formuleret en række krav.

Demonstranterne vil blandt andet indføre en én procents Robin Hood-skat, som skal omfatte alle finansielle transaktioner og valutahandler.

Skatten skal dæmme op for spekulation på de internationale finansmarkeder.

/ritzau/